P. Hrušovský, predseda NR SR: (2004-09-09):
Budeme pokračovať ďalším návrhom, ktorý predkladá pani poslankyňa Navrátilová, na vydanie zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov , ktorý prerokúvame ako tlač 832. Prosím pani poslankyňu, aby návrh uviedla a odôvodnila. Nech sa páči, pani poslankyňa. (Rokovanie o návrhu poslankyne Národnej rady Slovenskej republiky Ľubice Navrátilovej na vydanie zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení zákona č. 186/2004 Z. z. , tlač 832.) Ľ. Navrátilová, poslankyňa: Ďakujem za slovo, pán predseda. Vážené kolegyne, kolegovia, uchádzam sa o vašu podporu pre môj návrh novely zákona č. 43 o starobnom dôchodkovom sporení. Účelom tejto novely je v podstate odstrániť určité nedostatky, ktoré boli zistené v tomto zákone, a celkove obsahuje môj návrh 9 bodov, z ktorých 3 body majú vyslovene legislatívnotechnický charakter a ostatné body sa týkajú nasledujúcich vecí: Navrhujem legislatívnotechnické spresnenie, ktoré odstraňuje doterajšiu nejednoznačnosť zákona v oblasti dedenia. Navrhované znenie zabezpečí, že dedičia dostanú aj po skončení prípadného dlhotrvajúceho dedičského konania sumu, ktorá zodpovedá aktuálnej hodnote osobného dôchodkového účtu zomretého. Súčasne sa jednoznačne špecifikuje predmet dedenia vzhľadom na účel dedičských konaní, analogicky napríklad zdedením aktív, ako sú cenné papiere a podobne. Ak by zostalo doterajšie znenie zákona a predmetom dedenia by bola peňažná suma určená ku dňu smrti poručiteľa, predstavovalo by to z hľadiska administratívy pre dôchodkovú správcovskú spoločnosť, a to vzhľadom na pravidlá nakladania s majetkom dôchodkových fondov, najmä ak by sa o smrti sporiteľa dozvedela po dlhšom čase, neúnosné a prakticky neriešiteľné komplikácie. Ďalej navrhujem vypustiť zo zákona povinnosť dôchodkovej správcovskej spoločnosti kupovať alebo predávať cenné papiere na verejnom trhu cenných papierov len prijímaním návrhov určených vopred neurčenému okruhu osôb, tzv. anonymnými obchodmi, z dôvodu, že v súčasnosti sa takéto obchody realizujú väčšinou na OTC trhoch cez brukerov, čím je táto povinnosť nesplniteľná. Povinnosť vynakladať pri nakladaní s majetkom v dôchodkovom fonde odbornú starostlivosť podľa § 61 ods. 3 a na to nadväzujúce vnútorné pravidlá dôchodkovej správcovskej spoločnosti schvaľované Úradom pre finančný trh sú dostatočnou zábezpekou obozretného nakladania s majetkom v dôchodkovom fonde. Ďalej navrhujem zaviesť jasné pravidlá a časové súvislosti pre postupy sporiteľov do dôchodkových fondov inej dôchodkovej správcovskej spoločnosti. Tento návrh má za účel zamedziť špekulatívnemu uzatváraniu zmlúv za účelom zneužívania províznych systémov dôchodkových správcovských spoločností. Navrhované znenie je v súlade s požiadavkami na prevádzku druhého piliera, ktoré predpokladá Sociálna poisťovňa. Navrhujem vypustiť povinnosť zasielať Sociálnej poisťovni písomné vyhotovenia zmlúv o starobnom dôchodkovom sporení, pretože rozsah elektronicky zasielaných údajov je postačujúci. Ďalej navrhujem zmenu úpravy pre spätné pripisovanie dôchodkových jednotiek z dôvodu, že ním dochádza k znižovaniu hodnoty dôchodkových jednotiek ostatných sporiteľov v dôchodkovom fonde a neodôvodneným a neprimeraným zásahom do procesov účtovania, nakladania s majetkom dôchodkového fondu a hospodárenia ako takého. Právo sporiteľa domáhať sa náhrady škody od osoby, ktorá neskoršie pri písaní jeho príspevku zavinila, je pritom možné aj bez ohľadu na existenciu takéhoto ustanovenia. A posledná vec, ktorá je azda najzrozumiteľnejšia z toho, čo predkladám, navrhujem, aby sa výpočtoch výšky aktív potrebných na vyplácanie doživotného starobného dôchodku alebo doživotného predčasného starobného dôchodku príslušnou poisťovňou nepoužívali zmiešané úmrtnostné tabuľky, ale úmrtnostné tabuľky vždy pre osoby rovnakého pohlavia. Keďže v súčasnosti je stredná dĺžka života žien v dôchodkovom veku vydaná Štatistickým úradom Slovenskej republiky cca o 5 rokov vyššia ako u muža v tomto rovnakom veku, doterajšie znenie prislúchajúcej výšky dôchodku znevýhodňuje mužské pohlavie, čo je v rozpore so zákonom diskriminácie podľa § ods. 1. A dodám k tomu, že je to aj diskriminujúce voči ženám, pretože vzhľadom na to, že muži umierajú skoršie ako ženy, vdovské dôchodky by boli pri takomto znení zákona nižšie. Ďakujem.